****

**วิทยาลัยพยาบาลพระจอมเกล้า จังหวัดเพชรบุรี**

**แนวปฏิบัติที่ดีประจำปีงบประมาณ 2562**

**แนวปฏิบัติในการเขียนบทความวิจัยเพื่อตีพิมพ์ในระดับชาติ**

วิทยาลัยพยาบาลพระจอมเกล้า จังหวัดเพชรบุรีได้ดำเนินการจัดการความรู้ตามระบบที่กำหนด ในปีงบประมาณ 2562 โดยมีการแลกเปลี่ยนเรียนรู้ร่วมกันระหว่างอาจารย์ในแต่ละภาควิชา และผู้ทรงคุณวุฒิจากภายนอก และสรุปเป็นแนวปฏิบัติที่ดีในการเขียนบทความวิจัยเพื่อตีพิมพ์ในระดับชาติขึ้น เพื่อเป็นแนวทางสำหรับอาจารย์ นักศึกษาและผู้สนใจใช้ศึกษาค้นคว้าเพื่อเป็นแนวทางการเขียนบทความวิจัยต่อไป

**วัตถุประสงค์** เพื่อใช้เป็นแนวทางในการเขียนบทความวิจัยตีพิมพ์เผยแพร่ในวารสารระดับชาติ

**ขอบเขตของแนวปฏิบัติที่ดี** แนวปฏิบัติที่ดีที่พัฒนาขึ้นนี้ประกอบด้วยขั้นตอนการดำเนินการเขียนบทความวิจัย 3 ขั้นตอน ได้แก่ การเตรียมการ การเขียนเนื้อหาบทความ และการเสนอบทความเพื่อพิจารณาตีพิมพ์

**Ι. การเตรียมตัว**

1. ศึกษาแนวทางการเตรียมต้นฉบับจาก “Instructions to Authors” ของวารสาร ซึ่งจะมี
 รายละเอียดเกี่ยวกับหัวข้อบทความ จำนวนคำ และการจัดเรียงองค์ประกอบต่างๆ

2. ติดต่อประสานงานอย่างไม่เป็นทางการกับบรรณาธิการของวารสารที่ต้องการจะลงตีพิมพ์
 เกี่ยวกับเรื่องของบทความที่จะลงตีพิมพ์ รวมถึงลำดับที่จะได้ลงตีพิมพ์

3. ควรมีการติดต่อวารสารอื่นๆ ที่มีรูปแบบการเขียนและรับตีพิมพ์ในเรื่องที่ใกล้เคียงกัน
 เพราะถ้าหากไม่ได้รับการตีพิมพ์ ในวารสารฉบับแรกก็สามารถส่งไปขอตีพิมพ์ในวารสารฉบับอื่นได้

4. ตรวจสอบวารสารที่จะนำไปลงตีพิมพ์ว่าเป็นวารสารที่ได้รับการจัดอันดับอยู่ในกลุ่มใด

5. เตรียมหลักฐานการขอจริยธรรมการวิจัยในมนุษย์ (IRB) เพราะวารสารบางฉบับกำหนดให้แสดง
 หลักฐานการขอจริยธรรมการวิจัยในมนุษย์ก่อนการส่งบทความลงตีพิมพ์

**ΙΙ. การเขียนเนื้อหาบทความ**

1. ชื่อเรื่อง (Title)

- ควรตรวจสอบชื่อเรื่องใน Internet ก่อนว่ามีซื่อเรื่องที่ซ้ำกันหรือไม่

- การตั้งชื่อเรื่องควรให้กระชับและน่าสนใจ

2. บทคัดย่อ (Abstract)

- ศึกษาแนวทางการเขียนบทคัดย่อของวารสารฉบับที่ต้องการส่งตีพิมพ์ ซึ่งบางวารสารให้
 เขียนไม่เกิน 3 ย่อหน้า, บางวารสารไม่ให้เกิน 250-300 คำ

- ในส่วนของความสำคัญและความเป็นมา ควรเขียนประมาณ 1 ประโยค

- ควรมีผู้เชี่ยวชาญด้านภาษาอังกฤษ ช่วยตรวจสอบบทคัดย่อภาษาอังกฤษ เพื่อความ
 ถูกต้องเหมาะสมในการเขียน

3. คำสำคัญ (Key words)

- คำสำคัญควรกำหนดประมาณ 3-5 คำ

- ตรวจสอบความถูกต้องของการเขียนคำสำคัญจากฐานข้อมูลที่เป็นสากล

4. บทนำ (Introduction)

 - ต้องเขียนให้กระชับ ระบุปัญหาการวิจัย (Significant of the problem) และวัตถุประสงค์การวิจัยให้ชัดเจน มีการอ้างอิงที่ตรงกับปัญหาและทันสมัย ควรเขียนในลักษณะภาพใหญ่กว้าง แล้วค่อยๆ ลดลงมาเป็นหน่วยวิจัยในลักษณะสามเหลี่ยมหัวกลับ

 - อ้างค่าสถิติต่างๆ ที่จำเป็นควรเป็นสถิติล่าสุด เรียงลำดับจากจากภาพรวมลงไปยังส่วนที่
 ต้องการศึกษา

- ควรเขียนตัวแปรที่ศึกษาไว้ในบทนำด้วย เพิ่มเติมการ review ตัวแปร และความสำคัญของ
 ตัวแปร

- แต่ละ paragraph ไม่เกิน 5-10 บรรทัด

- paragraph สุดท้ายควรสรุปสู่ปัญหาและวัตถุประสงค์หลักของการวิจัยโดยสังเขป

5. วัตถุประสงค์ (Objective)

- เขียนให้สอดคล้องกับระเบียบวิธีวิจัย

- อาจเขียนเป็นวัตถุประสงค์รวม หรือวัตถุประสงค์ย่อย ขึ้นอยู่ข้อกำหนดของวารสาร

6. กรอบแนวคิด (Conceptual Framework)

- วิจัยเชิงปริมาณเขียนเป็นความเรียง

- วิจัยเชิงคุณภาพอาจเป็นกรอบแนวคิดที่แสดงให้เห็นความเป็นเหตุเป็นผล

7. วิธีดำเนินการวิจัย (Methodology)

- เขียนให้ครบถ้วนตามรูปแบบของการวิจัย เช่น ประชากรและกลุ่มตัวอย่าง (ผู้ให้ข้อมูล)
 เครื่องมือ คุณภาพของเครื่องมือ การวิเคราะห์ข้อมูล เป็นต้น

- เขียนให้สอดคล้องกับระเบียบวิธีวิจัย เช่น วิจัย R&D ต้องแยกตามขั้นตอน R&D เป็นต้น

8. จริยธรรมการวิจัย (Research Ethics)

- ควรระบุเลข IRB

- ระบุขั้นตอนการพิทักษ์สิทธิกลุ่มตัวอย่าง

9. ผลการวิจัยและการอภิปรายผล (Results and Discussion)

**ผลการวิจัย**

- เขียนให้สัมพันธ์กับวัตถุประสงค์ แนวคิด และทฤษฎีการวิจัย

- เขียนผลการวิจัยตามรูปแบบของสถิติที่ใช้ในการวิจัย

- ข้อมูลของกลุ่มตัวอย่างอาจนำเสนอในรูปความเรียง ส่วนผลการวิจัยที่มีรายละเอียดมากควรนำเสนอผลการวิจัยเป็นตาราง หากเป็นผลงานวิจัยเชิงคุณภาพ ควรนำเสนอในลักษณะข้อค้นพบหรือ Theme ซึ่งได้จากการศึกษาวิจัยและมีตัวอย่างผลการสัมภาษณ์เจาะลึกที่สะท้อนความหมายของสิ่งที่ต้องการศึกษา

**อภิปรายผล**

- เน้นการอภิปรายถึงข้อขัดแย้งหรือความสอดคล้องกับสมมติฐานและงานวิจัยต่างๆ

- ต้องมีหลักฐานรองรับ

- ไม่ควรอภิปรายนอกเหนือผลการวิจัย

- หากพบข้อจำกัดของการวิจัย ควรระบุว่าการวิจัยมีข้อจำกัดหรือไม่สมบูรณ์ในประเด็นใด
 เพื่อให้ผู้อ่านจะได้ระมัดระวังในการนำผลการวิจัยไปใช้

**บทสรุปและข้อเสนอแนะจากการวิจัย**
 - ควรเขียนบทสรุปสำคัญและข้อเสนอแนะเป็นความเรียง

10. กิตติกรรมประกาศ (Acknowledgement)

- ขอบคุณแหล่งทุนที่สนับสนุนการวิจัย

11. เอกสารอ้างอิง (References)

- ยึดตามรูปแบบที่วารสารกำหนด โดยเขียนให้ถูกต้องตามหลักการอ้างอิงที่กำหนดและจำนวนแหล่งที่อ้างอิง ซึ่งวารสารบางฉบับอาจกำหนดว่าเอกสารที่อ้างอิงต้องไม่เกินกี่เรื่อง ดังนั้น ผู้เขียนจึงต้องพิจารณาว่าควรจะอ้างอิงเอกสาร ตำราหรือผลการวิจัยใดบ้างที่น่าสนใจ ทันสมัย และเป็นที่ยอมรับในทางวิชาการ

- วารสารที่อยู่ใน ACI จะอ้างอิงเป็นภาษาอังกฤษ

- วารสารบางฉบับตรวจสอบการอ้างอิง โดยให้ผู้ส่งบทความแนบ file ข้อมูลรายการอ้างอิง
มาพร้อมบทความ

12. รูปและตาราง (Figures and tables)

- ขึ้นอยู่กับข้อกำหนดของวารสาร

13. จำนวนคำ/หน้า

- ขึ้นอยู่กับข้อกำหนดของแต่ละวารสาร เช่น บางวารสารกำหนด 10 หน้า หรือ 5,000 คำ
 เป็นต้น

ΙΙΙ. **การเสนอบทความเพื่อพิจารณาตีพิมพ์**

1. การเสนอบทความ (submit) มี 2 ระบบ คือ การเสนอบทความต้นฉบับไปยังบรรณาธิการโดยผ่าน
 ทางอีเมลล์ และผ่านระบบออนไลน์ ซึ่งในปัจจุบันส่วนใหญ่ใช้ระบบออนไลน์ สำหรับการเสนอ
 บทความของ ThaiJo ต้องลงทะเบียนเพื่อยืนยันตัวบุคคลก่อน และเมื่อผู้เชี่ยวชาญตรวจสอบแล้ว
 จะส่งบทความกลับมาให้ผู้ส่งบทความแก้ไขก่อนส่งผลงานฉบับจริง

2. วารสารบางแห่ง เช่น วารสารพยาบาลศาสตร์ของมหาวิทยาลัยมหิดล ให้ส่งทาง E-mail ก่อนเพื่อ
 ตรวจสอบความถูกต้อง และเมื่อแก้ไขเรียบร้อยแล้วจึงส่งบทความผ่านระบบ online

3. ผู้เขียนต้องติดตามผลการตรวจสอบและวิพากษ์จากผู้เชี่ยวชาญผ่านระบบออนไลน์ และแก้ไข
 บทความตามข้อเสนอแนะส่งตามเวลาที่กำหนด หากพบข้อเสนอแนะในประเด็นที่ไม่สามารถแก้ไข
 ได้หรือไม่ตรงกับสิ่งที่ผู้เขียนต้องการนำเสนอหรือขัดแย้งกับผลการวิจัย ให้ผู้เขียนบทความชี้แจง
 โดยสรุปประเด็นที่แก้ไขและไม่ได้แก้ไขเสนอบรรณาธิการวารสารเพื่อพิจารณา

**บทสรุป** จากแนวปฏิบัติที่ดีที่ผู้เข้าร่วมแลกเปลี่ยนเรียนรู้ได้ร่วมกันสกัดองค์ความรู้ด้านการผลิตผลงานวิจัยจะเห็นได้ว่าเป็นแนวทางที่ค่อนข้างชัดเจนและง่ายต่อการนำไปปฏิบัติ สรุปได้ว่า หัวใจสำคัญของการเขียนบทความวิจัยให้น่าสนใจและได้รับการตีพิมพ์เผยแพร่นั้น ขึ้นอยู่กับปัญหาการวิจัย ความทันสมัยของเนื้อหาและการนำเสนอข้อค้นพบที่เป็นประโยชน์ งานจัดการความรู้หวังเป็นอย่างยิ่งว่า อาจารย์และผู้สนใจจะสามารถนำแนวปฏิบัติที่ดีนี้ไปใช้เพื่อพัฒนาผลงานวิจัยตีพิมพ์เผยแพร่ให้มีคุณภาพเพิ่มขึ้นได้ต่อไป